Van der Leest er en av pionerene innenfor retningen samtids-smykkekunsten. Hun arbeider med figurative motiver, som har vært en del av alle tider i smykkekunsten, men hun bruker også mediet til å fortelle. Å fortelle historier ble på 90- og 2000-tallet en ny retning innenfor smykkekunst. Formålet er å enten more eller konfrontere. Hun skildrer ulike fenomener i tiden, men ironiserer også over konvensjonelle smykker ved å gjøre motsetninger i materialbruken. Hun kombinerer det verdiløse og verdifulle, ekte og uekte, som perlebroderier og edelstener, plastikkfigurer og gull. Poenget er at materialene er irrelevante og fungerer fint sammen.